پنجگور (خ ن) یونیورسٹی آف تربت نا وائس چانسلرپروفیسرڈاکٹر عبدالرزاق صابر پارینے کہ مکران ڈویژن تعلیم نا بابت گنج آتا خواجہ ءِ و دا جاگہ نا ورناتے ٹی بے کچ لائخی ارے‘ اوفتا ٹےلنٹ ءِ مون آ تخسا تربت یونیورسٹی نا گوادر آن پد پنجگور اٹ ہم سب کیمپس جوڑ کننگانے ہراڑے اولیکو بیچ اٹ سَے سَد مار ومسڑ طالب علم تعلیم دوئی کیرہ۔دا خیال آتا درشانی ءِ او تدوک آدے پنجگور کیمپس نا دورہ ءِ کننگ نا وخت آ کرے۔ ہراڑے وائس چانسلر برجا شونداری کاریم تا جاچ ءِ ہلنگ آن بیدس پوسکن تعینات مروک کارندہ غاتون ہم اوڑدہی کرے۔دا وخت آ تربت یونیورسٹی نا ڈین فیکلٹی آف لیگل ایجوکیشن پروفیسرڈاکٹرگل حسن، وائس چانسلر نا پرنسپل اسٹاف آفیسر انجیبئر بلال الرحمان و پروکیورمنٹ آفیسر ایاز بلیدی ہم اوڑتون تُد ئس۔ وائس چانسلر کیمپس نا چندی بشخ آتادورہ ءِ کرے و برجا شونداری ڈٹ آتے زوت پورو کننگ ناپارت کرے۔ دیر انا تنکی ءِ اینک کننگ کن دا وخت آ او کیمپس نا دنگ اٹ بورنگ اس خلنگ نا منظوری ءِ تس۔ داوخت آ وائس چانسلر کیمپس کن ہلوک وین انا چابی تے کیمپس ناکارندہ غاتے تس۔داکان بیدس پوسکن تعینات مروک کارندہ غاتا اڈ ہلوک دیوان ناکماشی ءِ کرسا او پارے کہ دا اسہ قومی ءُ ادارہ سے دانا شونداری و خذمت ننا قومی فرض ءِ۔ وائس چانسلر پنجگورکیمپس نا جوڑ کننگ واونا شونداری کن کمک کننگ آ گورنر بلوچستان، وزیراعلیٰ بلوچستان، ہائرایجوکیشن کمیشن اسلام آباد، صوبائی وزیر و علاقہ نا نمائندہ‘ سرکڑدہ و سول سوسائٹی ناکڑدار نا خاص وڑ اٹ ذکر ءِ کرے۔
